– – – – – – – – – – – – – – – – – – – Leven heren. Duncket juw nutte, an den hovedman to Wiborch noch to scrivende unde ene desse bodesschop, de tho Nougarden aldus is gescheen, mit des copmans nøden unde bedroffnyssen to vorkundigende, ene hochliken biddende van der gemenen stede unde copmans wegen, dat den Nougarders van dar in de Nu nycht togeforet en werde, dar de Russen mede gesterket mogen werden, unde wes juw darvan nutte duncket gedan wesen, dar ziid zulven vorzichtich ane. Gode ziid ewichliken bevolen an live unde zele. Gegeven under unser secrete des sundages vor Mathei apostoli anno etc. xxv. Borgermestere unde raad to Darpte. Adress: Den ersamen, wisen mannen, heren borgermeisteren unde radmannen der stad Revele, mit werdicheid.